דמדומים 2: ירח חדש

העלילה

הסרט מתחיל ביום הולדתה ה-18 של בלה סוון. אדוארד ומשפחתו הערפדית עורכים לבלה מסיבת יום הולדת בביתם. כשבלה נחתכת מעטיפת מתנה, ג'ספר, אחיו המאומץ של אדוארד, מריח את הדם, מאבד שליטה ומנסה להרוג אותה. משפחת קאלן משתלטת על ג'ספר, אך המקרה ממחיש לאדוארד עד כמה קרבתם מסוכנת לבלה והוא מחליט לעזוב את פורקס עם כל משפחתו על מנת להגן עליה.
בלה הופכת לשבורת לב ומדוכאת וממעטת לצאת. חבריה שמים לב לשינוי שחל בה, אך לא מבינים את מהותו ולא מצליחים לעודד אותה. נחמתה היחידה של בלה בחודשים הבאים טמונה בקשר שהיא מבססת עם ג'ייקוב בלאק, חבר משפחה משמורת לה-פוש שידידותו מקלה על הכאב שהסבה לה עזיבתו של אדוארד. היא מבלה יותר ויותר עם ג'ייקוב, ובסופו של דבר היא מגלה שג'ייקוב הוא איש זאב ושבקרב אנשי שמורת לה-פוש קיימים אנשי זאב נוספים, המהווים חלק מלהקת השמורה. אנשי הזאב הם מעין "תגובה טבעית" לנוכחותם של ערפדים עוינים, וככל שמתרבים הערפדים באזור כך יותר ויותר נערים מהשבט האינדיאני קווילוט בשמורת לה-פוש עוברים את השינוי המאפשר להם להפוך לאנשי זאב. ג'ייקוב וחבריו ללהקה מגנים על בלה מהערפדים לורנט וויקטוריה, ערפדה שמנסה לנקום את הריגתו של בן זוגה ג'יימס על ידי משפחת קאלן, בסרט הקודם בסדרה. לאחר תיקון מוצלח של אופנוע, בלה מבקשת לרכוב עליו ומגלה שכאשר היא מאיצה ומעמידה עצמה בסכנה, היא יכולה לראות בעיני רוחה את דמותו של אדוארד המנסה להגן עליה. היא מתחילה לחפש בכוונה אתגרים וסכנות, על מנת לראות את אדוארד בעיני רוחה לעיתים קרובות יותר.
באחד מנסיונותיה של בלה להגיע אל סף הסכנה, ובחברתו של ג'ייקוב המנסה לעודד אותה, הם יוצאים לקפיצת צוקים- קפיצה מראשו של צוק אל המפרץ שמתחתיו. בלה כמעט טובעת, אך ג'ייקוב מציל אותה ומושך אותה אל החוף. אליס, שהתברכה בכישרון לראות תמונות וקטעים מן העתיד ראתה את בלה קופצת אך לא ראתה אותה יוצאת מן המים. בחושבה כי בלה ניסתה להתאבד היא חוזרת לפורקס על מנת לעודד את צ'ארלי, אך להפתעתה מגלה את בלה חיה ונושמת בביתה. ג'ייקוב מגיע לביתה של בלה על מנת לבדוק מיהו הערפד שהריח קודם לכן, כשהחזיר אותה לביתה, והטלפון בבית סוון מצלצל. ג'ייקוב מוסר למתקשר שאביה של בלה מארגן לוויה לחברו, ורצף של אי-הבנות מובילות את אדוארד להאמין שבלה התאבדה. מוטרד מהתאבדותה כביכול של אהובתו, הוא טס לאיטליה על מנת להתגרות בוולטורי, משפחת המלוכה של ערפדים שמסוגלת להורגו. אליס, אחות מאומצת נוספת של אדוארד, ובלה, נוסעות לאיטליה על מנת להציל את אדוארד, ומגיעות בדיוק בזמן כדי לעצור אותו מחשיפת זהותו הערפדית מול קהל אנושי. לאחר שבלה מצילה את אדוארד היא מוצגת בפני הוולטרי, שמנסים לבדוק את השפעת כוחותיהם עליה: ארו, אחד מהוולטרי יודע כמו אדוארד לקרוא מחשבות, ומסוגל לקרוא כל מחשבה שעברה אי פעם בראשו של אדם בנגיעה אחת. הוא מנסה להפעיל את כוחו על בלה ונכשל. ג'יין, בעלת יכולת לגרום כאב על ידי מבט, מנסה להפעיל את כוחה על בלה ואף היא אינה מצליחה. הוולטרי מגיעים למסקנה שיש להרוג את בלה, או לשנות אותה לערפדה משום שהיא יודעת יותר מדי. אליס מוכיחה לארו שבלה אכן תשתנה על ידי אחד מהקאלנים בכך שהיא מראה לארו חיזיון שהיה לה בעבר בו רואים את אדוארד ובלה רצים כערפדים. הוולטרי מוותרים על ההריגה בתנאי שבלה תהפוך לערפדה ומזהירים אותם שלא יתנו הזדמנות שנייה.
המשפחה חוזרת לפורקס, שם אדוארד מספר לבלה שתמיד אהב אותה, אך ג'ייקוב גם הוא מגלה לבלה שהתאהב בה. בלה מחליטה בלי שום היסוס שהיא בוחרת באדוארד, ואומרת זאת לג'ייקוב. אדוארד מסביר לבלה מדוע עזב אותה, וזאת כדי להגן עליה. היא סולחת לו, והקאלנים מכריעים בהצבעה על הפיכתה בעתיד של בלה לערפדה, למרות התנגדותו של אדוארד. בסופו של דבר, מציע אדוארד לבלה שתי אפשרויות: אחת, קארלייל, אב המשפחה,"ישנה" אותה לאחר סיום לימודיה, ושנייה, שהוא בעצמו יעשה זאת, אם תתחתן איתו.